CXXXIV. Bulla Urbani III data monialibus Sanctae Gratae anno 1187. Ex archivo M. S. Gratae.  Parthenonem S. Gratae Bergomatem tuendum suscipit et ejus bona confirmat.   (Veronae, Jun. 2.) [LUPI  Cod. diplom. Bergom.,  II, 1379.]
Author: Urbanus III

URBANUS episcopus, servus servorum Dei, dilectis in Christo filiabus EUGENIAE abbatissae monasterii Sanctae Gratae ejusque sororibus tam praesentibus quam futuris, regularem vitam professis in perpetuam memoriam.

Prudentibus virginibus quae sub habitu religionis per opera sanctitatis jugiter se praeparant ire obviam Sponso, apostolicum debemus patrocinium impertiri ne forte cujuslibet temeritatis incursus aut eas a proposito revocet, aut robur, quod absit, sanctae religionis infringatur. Eapropter, dilectae in Domino filiae, vestris justis postulationibus clementer annuimus, et praefatam ecclesiam Sanctae Gratae in quo divino estis obsequio mancipatae, sub B. Petri et nostra protectione suscipimus, et praesentis scripti patrocinio communimus, imprimis siquidem statuentes ut ordo monasticus qui secundum Deum et B. Benedicti Regulam in eadem ecclesia institutus esse dignoscitur, perpetuis ibidem temporibus observetur. Praeterea quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis et eis quae vobis successerint, et illibata permaneant. In quibus haec propriis duximus exprimenda vocabulis: Locum ipsum in quo praefata ecclesia sita est cum omnibus pertinentiis suis; ecclesiam Sancti Gervasii cum curte de Saranica et aliis pertinentiis suis; ecclesiam Sanctae Mariae de Calventiano cum pertinentiis suis, possessiones de Albenio; ecclesiam Sancti Michaelis cum pertinentiis suis ac bonae memoriae Ambrosii secundi vobis scripto authentico confirmatam. Sane novalium vestrorum etc. Omnia ut in bulla anno 1186 relata supra num. 59. In circulo: AD TE, DOMINE, LEVAVI ANIMAM MEAM. Ego Urbanus Catholicae Ecclesiae episcopus subscripsi. Ego Jac. diacon. cardinalis Sanctae Mariae in Cosmedin Ego Henricus Albanensis episcopus subscripsi. Ego Paulus Praenestinus episcopus subscripsi. Ego Theobaldus Ostiensis et Velletrensis episcopus subscripsi. Ego Pederbonus presbyter cardinalis tit. Sanctae Susannae subscripsi. Ego Laborans presbyter cardinalis Sanctae Mariae trans Tiberim tit. Calixti subscripsi. Ego Pandulphus presbyter cardinalis tit. XII Apostolorum subscripsi. Ego Melchior presb. cardinal. Sanctorum Joannis et Pauli tit. Pamachii subscripsi. Ego Adelardus tit. Sancti Marcelli presb. cardinalis subscripsi. subscripsi. Ego Gratianus Sanctorum Cosmae et Damiani diac. cardinalis subscripsi Ego Rollandus Sanctae Mariae in Porticu diacon. cardinalis subscripsi. Ego Petrus Sancti Nicolai in Carcere Tulliano diac. cardinalis subscripsi Ego Radulfus Sancti Georgii ad Velum Aureum diac. cardinalis subscripsi Datum Veronae, per manum Alberti sanctae Romanae Ecclesiae presbyteri cardinalis et cancellarii, IV Nonas Junii, Indictione V, Incarnationis Dominicae anno 1187, pontificatus vero domni Urbani papae III, anno secundo.